Referitor la diferitele comentarii și articole cu privire la compania noastră în contextul actual, conducerea De’Longhi România dorește să facă următoarele precizări:

Monitorizăm cu toată atenția și responsabilitatea, încă de la începutul lunii ianuarie criza declanșată de Coronavirus și ne-am adaptat modul de lucru, pentru a putea continua activitatea în condiții de igienă și securitate dincolo de „normalitatea” noastră, care este oricum la nivelul cel mai exigent, specific industriei și pentru a preveni răspândirea virusului.  
Pentru noi, oamenii și siguranța lor sunt, oricum, puncte de căpătâi în fiecare acțiune.

Până în prezent, am pus in aplicare peste 100 de măsuri de protecție a angajaților, chiar daca volumul de producție a fost redus; toate acestea în scopul asumat și împărtășit în mod sistematic și transparent cu toți angajații noștri, de a lucra în siguranța și de a preveni răspândirea virusului.

Suntem conștienți de responsabilitatea noastră pentru protejarea sănătății angajaților noștri și ne străduim în permanență să îmbunătățim sistemul nostru de protecție și prevenție, însă evident că măsurile pe care le avem in acest moment trebuie întărite în control și execuție în mod constant. Toate acestea la un loc vor fi mai eficiente doar dacă fiecare dintre noi le respectă în orice moment.

Nu în ultimul rând, menținerea în funcțiune a fabricii DeLonghi înseamnă siguranța veniturilor pentru un număr însemnat de familii din zonă și depunem eforturi incredibile pentru a păstra nivelul de activitate într-o perioadă pe care cu toții o vedem ca fiind fără precedent.

Am raportat către autoritățile responsabile un singur caz de infectare cu Coronavirus imediat si, preventiv, am identificat și izolat 43 de persoane cu care persoana în cauză putuse intra in contact. În tot acest timp, suntem în contact direct cu DSP Cluj pentru investigația in curs. Nu avem cunoștință de alte cazuri, vom persevera in aplicarea riguroasă a planului nostru de prevenție pentru ca ele sa nu apară.

\*\*\*

Vă detaliem unele dintre măsurile in funcțiune pe perimetrul DeLonghi România.

Încă de la jumătatea lui martie, am redus la minim prezența personalului administrativ în uzină și am asigurat continuarea activității fie în regim de telemuncă, fie prin rotație săptămânala în suport pentru activitatea direct productivă.

Am reorganizat activitatea productivă în patru schimburi, care să permită reducerea numărului de oameni prezenți în uzină in acelaşi timp, am reorganizat majoritatea zonelor de producție, mai ales in zonele de asamblare, pentru a distanța la minim 1,5 m operatorii și am reorganizat fluxul în vestiare pentru a menține distanțarea socială și acolo. TOATE zonele acestea sunt dezinfectate zilnic cu mijloace manuale, utilizând substanțe virucide eficiente pe bază de peroxid sau clor și, săptămânal, cu mijloace profesionale.

Am redus gradul de ocupare in mijloacele de transport, adăugând in limita disponibilităților autobuze suplimentare. Am impus dezinfectarea zonelor de contact si acces la fiecare curse iar dezinfectarea cu mijloace profesionale se face de 2-3 ori pe săptămână.

Realizăm măsurarea temperaturii corporale a tuturor angajaților la urcarea în mijloacele de transport. Această procedură de triaj zilnic este completată prin sondaj, în cursul programului de lucru, cu măsurători realizate de medicul de medicina muncii.

Din 17.03, TOȚI angajații DeLonghi România primesc zilnic măști de protecție, inclusiv agenții de securitate și subcontractorii folosesc măști și mănuși. Și au obligația să le poarte.

Am restricționat drastic accesul în companie al vizitatorilor și furnizorilor de servicii și am luat, și pentru aceștia, măsuri sistematice de verificare a temperaturii corporale. In plus pentru camioane avem flux restricționat și total separat de personalul nostru. Eforturi uriașe se depun pentru asigurarea descărcării/ încărcării acestor camioane la timp și rapid, pentru că, aşa cum știți, există dificultăți enorme pe coridoarele internaționale transeuropene.

Zona de cantină a uzinei a fost reorganizată, mâncarea este preambalată, servită în ambalaje și cu tacâmuri de unică folosință, respectând toate restricțiile recomandate; zona de servire a mesei asigură distanța de minim 3 m între mese și este zilnic dezinfectată cu mijloace profesionale, la același nivel de exigență ca pentru spitale.

Cu sprijinul partenerului nostru pe sectorul de curățenie, am extins lista serviciilor de curățenie și frecvența acestora, introducând clorinare sau dezinfectare zilnică și profesională săptămânal. Am crescut numărul de dispensere cu gel virucid la vestiare, pe holuri, pe linii și în birouri și ne străduim cu multe eforturi, din ce în ce mai multe, să menținem aprovizionarea uzinei cu acest tip de produse necesare pentru tot acest program.

Angajaților li se asigură cele necesare pentru igienizarea suplimentară a locului de muncă cel puțin o dată pe schimb.

Zilnic ne consultăm, atât intern cât și cu autoritățile competente din regiune, asupra altor măsuri pe care să le aplicăm ca să îmbunătățim condițiile de muncă pentru toți angajații DeLonghi România.